Assassin's Creed
Assassin's Creed – istorinis trečiojo asmens perspektyvos stealth ir veiksmo–nuotykių kompiuterinis žaidimas, kurį sukūrė „Ubisoft“ padalinys „Ubisoft Montreal“, o išplatino „Ubisoft“. Pasaulinė premjera įvyko 2007 m. lapkritį PlayStation 3 ir Xbox 360 konsolėms. AK versija Šiaurės Amerikoje pasirodė 2008 m. balandžio mėn., Europoje – 2008 m. kovo 28 d. Žaidime veiksmas vyksta Trečiojo kryžiaus žygio laikais Šventojoje žemėje, tai būtų apie 1191 m. Siužetas plėtojasi apie sektą, žinomą kaip Slaptoji Hašašinų brolija (angl. Secret Order of Hashashin). Ši sekta kartu su Tamplieriais varžosi dėl artefakto, žinomo kaip Edeno dalis (angl. Piece of Eden), kurį panaudojant, galima kontroliuoti mintis. Žaidėjas valdo šių dienų veikėją vardu Desmond Miles, kuris pasinaudojęs Animus mašina, sugeba matyti bei valdyti genetinius jo protėvių atsiminimus, šiuo atveju, asasinų sektos nario Altaïr ibn-La'Ahad. Trumpiau tariant, žaidėjas sugeba keliauti laiku. Žaidimas sulaukė nemažai teigiamų atsiliepimų, pelnė keletą apdovanojimų 2006 m. E3 parodoje. 2009 m. buvo išleista antroji serijos dalis – „Assassin's Creed II“. Vėliau pasirodė dar du antrosios dalies tęsiniai, „Assassin's Creed: Brotherhood“ (2010 m.) ir „Assassin's Creed: Revelations“ (2011 m.)